VDSS sodba Psp 266/2016
Sodna praksa Višjega delovnega in socialnega sodišča, 2016-08-25

Elizabeta Šajn Dolenc (preds.), Jože Cepec (poroč.), Nada Perić Vlaj

obvezno zdravstveno zavarovanje - prispevki

Tožnik od spornega dne dalje ni imel več urejenega obveznega zdravstvenega zavarovanja. Zaradi ureditve obveznega zdravstvenega zavarovanja je toženka (Območna enota A.) z dopisom tožnika pozvala k ustrezni ureditvi obveznega zdravstvenega zavarovanja oziroma, k predložitvi ustreznih dokumentov za ureditev obveznega zdravstvenega zavarovanja po ustrezni zavarovalni podlagi. Tožnik se na poziv tožene stranke ni odzval, zato je toženka po uradni dolžnosti izdala upravno odločbo, da se tožnik vključi v obvezno zavarovanje po 20. točki prvega odstavka 15. člena ZZVZZ, kot oseba s stalnim prebivališčem v Republiki Sloveniji. Odločba je postala dokončna in pravnomočna. Dokler je tožnik vključen v obvezno zdravstveno zavarovanje na navedeni pravni podlagi, je dolžan plačevati prispevke za obvezno zdravstveno zavarovanje.

Pritožba se zavrne in se potrdi sodba sodišča prve stopnje.

1. Prvostopenjsko sodišče je zavrnilo tožbeni zahtevek tožnika, da se odpravijo odločbe toženke z dne 9. 7. 2013, 21. 5. 2013, 12. 3. 2014, 29. 1. 2014, 13. 1. 2015, 12. 1. 2014, 12. 5. 2015 in z dne 12. 3. 2015. S citiranimi odločbami je toženec tožniku naložil, da plača neplačane prispevke za obvezno zdravstveno zavarovanje za čas od 1. 4. 2012 do 30. 9. 2014. Prvostopenjsko sodišče je ugotovilo, da je toženec za izdajo navedenih odločb imel podlago v odločbi z dne 19. 1. 2012, s katero je bil tožnik vključen v obvezno zdravstveno zavarovanje po 20. točki prvega odstavka 15. člena Zakona o zdravstvenem varstvu in zdravstvenem zavarovanju (ZZVZZ, Ur. l. RS, št. 9/92 s spremembami) kot oseba s stalnim prebivališčem v Republiki Sloveniji, ki ne izpolnjuje pogojev za zavarovanje po eni izmed točk tega odstavka in si sama plačuje prispevek.

2. Pritožuje se tožnik. V pritožbi ponavlja dosedanje navedbe iz tožbe, da od leta 2008 oziroma 2009 ne prejema nobenih denarnih dohodkov zaradi spora iz delovnega razmerja in ga preživlja mama, ki prejema pokojnino. Ne razume, zakaj morajo zavezanci, ki nimajo plače ali drugih dohodkov plačati prispevke za obvezno zdravstveno zavarovanje.

4. Pritožbeno sodišče je opravilo preizkus izpodbijane sodbe v obsegu pritožbenih navedb in kakor to določa drugi odstavek 350. člena Zakona o pravdnem postopku (ZPP, Ur. l. RS, št. 26/99 s spremembami). Po opravljenem preizkusu pritožbeno sodišče ugotavlja, da je prvostopenjsko sodišče pravilno in popolno ugotovilo dejansko stanje, na tako ugotovljeno dejansko stanje pravilno uporabilo materialno pravo, pri tem pa tudi ni prišlo do bistvenih kršitev določb pravdnega postopka, na katere pritožbeno sodišče pazi po uradni dolžnosti.

5. Prvostopenjsko sodišče je v skladu s 63. členom v zvezi s prvim odstavkom 81. člena Zakona o delovnih in socialnih sodiščih (ZDSS-1, Ur. l. RS, št. 2/2004 in naslednji) preizkušalo pravilnost in zakonitost dokončne odločbe tožene stranke z dne 9. 7. 2014 v zvezi s prvostopenjsko odločbo z dne 21. 5. 2013, nadalje dokončne odločbe z dne 12. 3. 2014 v zvezi s prvostopenjsko odločbo z dne 29. 1. 2014, dokončne odločbe z dne 13. 1. 2015 v zvezi s prvostopenjsko odločbo z dne 12. 11. 2014 in dokončno odločbo z dne 12. 5. 2015 v zvezi s prvostopenjsko odločbo z dne 12. 3. 2015. S citiranimi odločbami je tožena stranka tožniku naložila obveznost plačila neplačanih prispevkov za obvezno zdravstveno zavarovanje in sicer za čas od 1. 4. 2012 do 31. 3. 2013 v znesku 192,15 EUR, za čas od 1. 4. 2013 do 30. 11. 2013 v skupnem znesku 116,78 EUR, za čas od 1. 12. 2013 do 31. 3. 2014 v znesku 78,19 EUR in za čas od 1. 4. 2014 do 30. 9. 2014 v znesku 143,68 EUR.

6. Iz ugotovljenega dejanskega stanja izhaja, da tožnik od 9. 2. 2009 dalje ni imel več urejenega obveznega zdravstvenega zavarovanja. Zaradi ureditve obveznega zdravstvenega zavarovanja je toženka (Območna enota A.) z dopisom tožnika pozvala k ustrezni ureditvi obveznega zdravstvenega zavarovanja oziroma k predložitvi ustreznih dokumentov za ureditev obveznega zdravstvenega zavarovanja po ustrezni zavarovalni podlagi. Tožnik se na poziv tožene stranke ni odzval, zato je toženka po uradni dolžnosti izdala upravno odločbo z dne 19. 1. 2012, da se tožnik vključi v obvezno zavarovanje po 20. točki prvega odstavka 15. člena ZZVZZ kot oseba s stalnim prebivališčem v Republiki Sloveniji. Odločba je postala dokončna in pravnomočna in na navedeni podlagi (podlaga 0,48) zavarovan od 3. 3. 2012 dalje.

7. Izdane odločbe, po katerih je dolžan tožnik plačati neplačane prispevke za obvezno zdravstveno zavarovanje so posledica statusa tožnika, na podlagi katerega je tožnik zavarovan od 3. 3. 2012 dalje po odločbi z dne 19. 1. 2012.

8. Pravilno pojasnjuje prvostopenjsko sodišče, da z vključitvijo v obvezno zdravstveno zavarovanje po 15. členu ZZVZZ nastopi tudi obveznost plačila prispevkov za obvezno zdravstveno zavarovanje. Zavezanec za plačilo prispevkov in osnove za posamezne kategorije zavarovancev so opredeljene v določbah od 48. do 56. člena ZZVZZ.

9. V 58. členu ZZVZZ je določeno, da se glede obračunavanja prispevkov, rokov za plačilo, izterjave prispevkov, vračila preveč plačanih prispevkov, zamudnih obresti, odpisa zaradi neizterljivosti, poroštva, zastaranje in kaznovanja smiselno uporabljajo določbe posebnega zakona, ki ureja plačevanje prispevkov, to je Zakon o davčnem postopku (ZDavP-2, Ur. l. RS, št. 13/2011 s spremembami). Pravna podlaga za izdajo odločbe o obveznosti plačila prispevkov je tako določena v 65. členu ZDavP-2, 30 dnevni rok za plačilo prispevka je določen v 66. členu ZDavP-2.

10. Na podlagi navedenih pravnih podlag je tožnik, dokler je vključen v obvezno zdravstveno zavarovanje na navedeni pravni podlagi dolžan plačevati prispevke za obvezno zdravstveno zavarovanje. Tako ni mogoče slediti pritožbenim navedbam, da ne razume, zakaj morajo zavezanci plačati prispevke za obvezno zdravstveno zavarovanje in da nihče ne sme koga izsiljevati, da nekaj plača.

11. Tako tožena stranka kakor prvostopenjsko sodišče sta tožnika opozorili, da v kolikor je dejansko brez prihodkov in premoženja, se lahko zavaruje na drugi podlagi (099), s tem da si zavarovanje uredi na centru za socialno delo. V tem primeru postane zavezanec za plačilo prispevka občina stalnega prebivališča. Vendar bo tožnik v tej lastnosti, da ne bo več sam zavezanec za plačilo prispevka šele, ko si bo zadeve uredil na centru za socialno delo. Do takrat pa velja pravnomočna odločba tožene stranke z dne 19. 1. 2012, da je vključen v obvezno zdravstveno zavarovanje kot oseba s stalnim prebivališčem v Republiki Sloveniji, ki ne izpolnjuje pogojev za zavarovanje po eni izmed točk iz tega odstavka in si sam plačuje prispevek.

12. Na podlagi navedenega je bilo potrebno pritožbo tožnika v skladu s 353. členom ZPP kot neutemeljeno zavrniti in potrditi sodbo sodišča prve stopnje.

ZZVZZ člen 15, 15/1, 15/1-20., 48, 56. ZDavP-2 člen 65.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.